Caroline Wahlström Nesse

Caroline Wahlström Nesse (født 16. august 1966) er en norsk/svensk danser, pedagog, koreograf og prosjektleder. Nesse er utdannet fra pedagoglinjen ved Statens balletthøgskole (nå Kunsthøgskolen i Oslo - avdeling Dans) fra 1986-89.

Som utøvende dansekunstner har Wahlström Nesse blant annet danset i atskillige koreografier av Ingun Bjørnsgaard og Dansdesign (Anne Grete Eriksen og Leif Hernes). I tillegg har hun arbeidet med koreografer som Lise Eger, Kjersti Kramm Engebrigtsen, Øyvind Jørgensen og Toril Bernatek.

I tidsrommet 2001-2004 produserte Wahlström Nesse i samarbeid med Marius Kjos tre helaften forestillinger der de var både skapende og utøvende.Arkitektens trøst i 2001, Konkret analyse 2003 og Me&U 2004.

Samarbeid med Camilla Myhre 
I 2005 etablerte Wahlström Nesse Rom for Dans sammen med Camilla Myhre. Rom for Dans er et kunstprosjekt, kompetansesenter og produksjons- og visningssarena som holder til i Marstrandgata 8 på Rodeløkka i Oslo. Rom for Dans har under ledelse av Wahlström Nesse  og Myhre skapt over 30 nye produksjoner, bl.a. Tett på, Bære, jubileumsforestillingen Underlandet, #Me&U og Habitat. Forestillingene retter seg mot barn, unge og voksne, og vektlegger relasjonelle kunstmøter og publikumsdeltakelse. Arbeidet er basert på mangeårig forskning og utviklingsarbeid innen dans for og med barn og unge, spesifikt i det 3-årige kunstneriske utviklingsarbeidet «Prosjekt Isadora» (fra 2006 til 2008) der de jobbet med barn og unge mellom 4 og 16 år og produserte til sammen 11 forestillinger, blant annet forestillingen Absoulutt virkelig. Rom for Dans mottar driftsmidler fra Norsk Kulturråd og Oslo kommune.

Fra 2003 til 2016 drev Wahlström Nesse og Myhre  sammen Skolen for Samtidsdans. Skolen var en 2-årig fagskoleutdanning i samtidsdans, og bygget videre på undervisningstilbudet «Ettårig forstudium i dans» som Liv Greli og Ingebjørg Hippe hadde etablert. Skolen for Samtidsdans ble lagt ned i 2016.

I 2013 etablerte , Wahlström Nesse, Myhre og Marius Kjos Høyskolen for dansekunst (HFDK), og i 2015 ble studietilbudet Bachelor i dansekunst og koreografisk tenkning godkjent av NOKUT. De første studentene ble tatt opp i 2016, og i 2019 ble det første kullet uteksaminert. I 2019 kom Høyskolen for Dansekunst inn på statsbudsjettet. Utdanningen er den eneste i sitt slag i Norge og Norden, og de to institusjonene Rom for Dans og HFDK har stor faglig og kunstnerisk utveksling gjennom felles Forskning og utviklingsarbeid (FoU) og kunstnerisk utviklingsarbeid (KU).

I 2012 lanserte Wahlström Nesse og Myhre ”KROM – kropp i rom” som et kunstprosjekt og en kunstpedagogisk metode som retter seg mot skole og utdanning. I KROM får eleven delta aktivt; de får ta i bruk kroppen i rommet, skape, se og bli sett, og reflektere over det de ser. KROM som metode tas ofte i bruk i Rom for Dans sine forestillinsgproduksjoner i Den Kulturelle Skolesekken med mål om at alle skal kunne delta avhengig av alder, kjønn, kultur eller forkunnskaper. Arbeidet vektlegger samarbeid, toleranse, livsmestring og den enkeltes individuelle valg.

KROM er på pensum ved flere høyere utdanninger, blant annet ved lærerutdanningen ved Høgskolen i Østfold gjennom prosjektet «KROM på tvers», der også Den kulturelle skolesekken (DKS) er en aktør.

Priser og utmerkelser 
Sammen med Camilla Myhre mottok hun i 2012 Danseinformasjonens Ærespris for sitt samlede arbeid med og for Skolen for Samtidsdans, Rom for Dans, "Krom" og for sitt profesjonelle kunstnerisk praksis med og for barn og unge, samt for sitt arbeid som utøvende dansekunstner.

Referanser

Eksterne lenker 
 
  10 spørsmål til Caroline Wahlström Nesse og Camilla Myhre   Danseinformasjonen
  Æresprisen til Camilla Myhre og Caroline Wahlström Nesse  Danseinformasjonen 06. november 2012
  Premiere på ny utdanning Scenekunst.no
  Skapende utøving Scenekunst.no

 
Norske dansere